KOMISSION ASETUS (EY) N:o 2018/96,
annettu 22 päivänä lokakuuta 1996,
soveltamista koskevista yksityiskohtaisista säännöistä 200 000 tonnin laatuvehnäerän ja 100 000 tonnin laatudurumvehnäerän tuonnin osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen korkealaatuista naudanlihaa, sianlihaa, siipikarjanlihaa, vehnää sekä vehnän ja rukiin sekaviljaa ja leseitä, lesejauhoja ja muita jätetuotteita koskevien yhteisön tariffikiintiöiden avaamisesta ja hallinnosta 29 päivänä maaliskuuta 1994 annetun neuvoston asetuksen (EY) N:o 774/94 (1), sellaisena kuin se on muutettuna komission asetuksella (EY) N:o 2198/95 (2), ja erityisesti sen 5 artiklan,
sekä katsoo, että
neuvoston asetuksen (EY) N:o 774/94 soveltamista koskevista yksityiskohtaisista säännöistä laatuvehnän tuontitodistusten osalta 27 päivänä heinäkuuta 1994 annetussa komission asetuksessa (EY) N:o 1854/94 (3), sellaisena kuin se on muutettuna asetuksella (EY) N:o 2547/94 (4), vahvistetaan erityissäännökset tuonnin järjestämisestä ensin mainitussa asetuksessa avatun kiintiön rajoissa,
yhteisön vehnämarkkinoiden tilanteen huomioon ottaen on tarkoituksenmukaista vahvistaa määräaika tätä kiintiötä koskevien tuontitodistushakemusten jättämiselle; tässä tarkoituksessa olisi erityisesti vahvistettava vertailun perustaksi määriteltävää tuotavaksi tarkoitetun durumvehnän ja tavallisen vehnän vakiolaatua koskevat erityissäännökset sekä tuotavien tavaroiden tarkastusta koskevat säännökset; keinottelun välttämiseksi tuontitodistusten peruuttamista ei pidä sallia, ja
viljan hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. Määräaika CN-koodiin 1001 10 00 kuuluvan laatudurumvehnän ja CN-koodiin 1001 90 99 kuuluvan laatuvehnän, joiden tuontitulli on nolla, tuontitodistushakemusten jättämiselle alkaa tämän asetuksen voimaantuloa seuraavasta kolmannestakymmenennestä päivästä. Määräaika päättyy kolmannen päivän lopussa sen alkamisesta.
Jos edellisessä alakohdassa mainittuun hakemusten jättöajan päättymiseen mennessä haettu kokonaismäärä on jommankumman tuotteen osalta pienempi kuin 2 kohdassa ilmoitettu määrä, kyseisen tuotteen tuontitodistushakemusten jättämiselle otetaan käyttöön toinen määräaika, joka alkaa edellisessä alakohdassa tarkoitetun määräajan päättymistä seuraavasta viidennestätoista työpäivästä. Tämä toinen määräaika päättyy kolmannen päivän lopussa sen alkamisesta.
2. Kokonaismäärät, jotka voidaan tuoda tämän asetuksen säännösten mukaisesti, ovat 100 000 tonnia durumvehnää ja 200 000 tonnia tavallista vehnää. Tuodun vehnän on oltava tämän asetuksen liitteessä ilmoitettujen ominaisuuksien mukaista vähimmäislaatua.
3. Jollei tässä asetuksessa toisin säädetä, sovelletaan asetuksen (EY) N:o 1854/94 säännöksiä.
2 artikla
1. Asetuksen (EY) N:o 1854/94 2 artiklan 1 kohdan c alakohdan kolmannessa luetelmakohdassa tarkoitettu tuontia koskeva vakuus vapautetaan esitettäessä todiste siitä, että tuonti on tapahtunut edellä mainittujen määrää ja laatua koskevien edellytyksien mukaisesti, sanotun kuitenkaan rajoittamatta kyseisen asetuksen 5 artiklan 2 kohdan säännösten soveltamista. Tätä tarkoitusta varten tuojajäsenvaltion toimivaltaisen viranomaisen on tehtävä tarkastus tuodulle tavaralle.
2. Tuojajäsenvaltion tarkastuksesta vastaavan viranomaisen on toimitettava 1 kohdassa tarkoitettu todiste.
3. Tuodun tuotteen laadun vaatimustenmukaisuuden varmistamiseksi tuojajäsenvaltion tulliviranomainen ottaa vapaaseen liikkeeseen yhteisössä luovuttamisen yhteydessä komission lukuun edustavat näytteet ja säilyttää ne vähintään kuuden kuukauden ajan.
4. Tuontitodistuksen haltija vastaa tarkastuksiin liittyvistä kuluista sekä näytteenottokustannuksista.
5. Durumvehnän ja tavallisen vehnän laadun määrittämiseksi 1 kohdassa tarkoitetussa tarkastuksessa käytettävät vertailumenetelmät ovat komission asetuksessa (ETY) N:o 1908/84 (5) kuvaillut menetelmät.
3 artikla
1. Asetuksen (EY) N:o 1854/94 3 artiklan 4 kohdan toisen alakohdan säännöksistä poiketen tämän asetuksen mukaisesti annettujen todistusten voimassaoloaika on rajoitettu seitsemäksi päiväksi.
2. Asetuksen (EY) N:o 1854/94 3 artiklan 5 kohdan säännöksistä poiketen tarjouksen tekijä ei missään tapauksessa voi peruuttaa todistushakemustaan.
3. Asetuksen (EY) N:o 1854/94 5 artiklan 2 kohdan säännöksistä poiketen 2 artiklan 1 kohdan c alakohdan kolmannessa luetelmakohdassa tarkoitettu vakuus vapautetaan esitettäessä todiste siitä, että kyseinen vehnä on luovutettu vapaaseen liikkeeseen seitsemän päivän määräajassa tuontitodistuksen antamispäivästä, ja siitä, että tuodun tuotteen laatu on asetettujen vaatimusten mukainen.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä lokakuuta 1996.